ï»¿Theuri  amwokoa  Kobani!

Kobani alikuwa mwanamume mrefu sana.  Wanakijiji walimwita Kobani, Muungwana,  kwa sababu alikuwa mpole na rafiki wa  watu. Hakuwa kama watu wengine wakubwa  tunaosoma juu yao katika hadithi za kutisha.  Wakati wa mchana, Kobani alifanya kazi  yake shambani. Mpini wa jembe lake ulikuwa  mfupi mno kwa hivyo alilazimika kuinama  hadi chini kuifanya kazi yake. Bila shaka,  mgongo wake ulikuwa na maumivu mengi  kutokana na kuinama kwingi.  
Theuri aliishi karibu na Kobani. Alihuzunika  sana alipomwona Kobani akipambana na  jembe lake lenye mpini mfupi au alipoinama  chini ili apite mlangoni kwake.  Theuri aliamua kumsaidia Kobani.  Alizungumza na wazee wa kijiji na kuwauliza  usaidizi. Lakini, kabla wao kufanya hivyo,  walitaka kujua urefu kamili wa Kobani.  
Theuri alimwuliza Kobani, "Wewe ni mrefu  kiasi gani?" Kobani alikisia akasema,  "Nadhani urefu wangu ni mita 2.5." Kobani  alilala kitandani halafu akamweleza,  "Ninajua godoro langu ni refu mita 1.5.  Unaona hata miguu yangu inaning'inia  mwisho karibu mita nyingine. Hiyo ina  maana kuwa mimi ni mrefu mita 2.5."  Sasa Theuri angeweza kuwaeleza wazee  kwamba Kobani ni mrefu mita 2.5. Alikuwa  mrefu kweli!  
Theuri angeweza kuanza kutekeleza mpango  wake wa siri.  Theuri, Kobani na Choke, kipenzi chake,  waliondoka kwenda sokoni. Waliitumia  baiskeli ya Kobani iliyokuwa ndogo. Kobani  alilazimika kuunyoosha mguu wake ili aweze  kuiendesha ile baiskeli. Theuri aliketi  kikapuni akiogopa kutazama barabara  namna baiskeli ilivyoyumbayumba kila  upande.  
Waliposhuka sokoni, umati wa wanakijiji  ulimzunguka Kobani. Chifu wa kijiji  alimkaribisha. "Hujambo Bwana  Muungwana. Theuri alitueleza kuwa  unakumbwa na matatizo maishani mwako  kutokana na urefu wako," Chifu alisema.  Aliendelea kumwambia, "Tunataka  kukusaidia. Tutahakikisha kuwa kila kitu  unachohitaji kinakufaa. Hivi karibuni,  matatizo yako yatazikwa katika kaburi la  sahau. Subiri tu ujionee."  
Wanakijiji walifanya kazi mfululizo  kuhakikisha kuwa chochote Kobani alihitaji  kilikuwa kimetengenezwa kwa kimo  kilichomfaa.  Litazame jembe hili. Ulinganishe mpini wa  jembe jipya na ule mzee. Mpini mpya  unaonekana kuwa mrefu mara mbili.  Unadhani hilo jembe jipya ni refu kiasi gani?  Zaidi ya mita moja? Chini ya mita mbili?  
Baadaye, wanakijiji walimsaidia Kobani  kutengeneza fremu refu na mlango mpya  uliokuwa mrefu. Fremu ilikuwa ndefu kumliko  Kobani ili asiiname sana atakapokuwa  akiingia nyumbani. Ilikuwa ya kumfaa hasa!  Hebu ichunguze ile picha kwa makini. Urefu  wa Kobani ni takriban mita 2.5. Je, unadhani  fremu ya mlango wake mpya ni refu kiasi  gani?  
Halafu walitengeneza kitanda kipya na  godoro lililokuwa refu zaidi. Vilevile  walinunua shuka na blanketi ya kuufunika  mwili wa Kobani kutoka kichwani hadi  miguuni.  Sasa, Kobani angetazamia kulala usingizi  kwa amani. Miguu yake haitaning'inia kando  ya godoro tena. Tazama jinsi mwili wake  ulivyofunikwa kabisa. Hata kuna nafasi  iliyobaki upande mmoja wa kitanda.  
Chifu alimwuliza mmoja wa wahunzi wa mle  kijijini  kumtengenezea Kobani baiskeli kubwa.  Baiskeli hiyo ilikuwa na kikapu kikubwa  ambamo Theuri na Choke wangeketi.  Kila sehemu ya baiskeli hiyo ilikuwa kimo cha  kumfaa Kobani. Kobani hakuhitajika tena  kuikokota miguu yake barabarani wala  kuining'iniza kando ya baiskeli.  
Maseremala walimtengenezea Kobani meza  mpya iliyokuwa na miguu mirefu ya mita 1.5.  Sasa anapoketi kula, miguu yake inagusa  chini.  Theuri huketi kwenye kigoda kirefu karibu  naye. Yeye huhitaji ngazi ili afike juu. Hesabu  vidato ambavyo Theuri anastihili kupanda ili  amfikie Kobani. Je, unadhani ngazi hiyo ni  refu kiasi gani?  
Jembe jipya la Kobani humwezesha kupanda  mimea na kuvuna kwa urahisi. Bustani yake  ilibadilika na kuwa msitu! Kobani huwaachia  wanakijiji vikapu vya matunda mbele ya  mlango wa nyumba yake kuonyesha  shukuruni zake kwa msaada wao.  Na hili lilianza na ndoto aliyokuwa nayo  Theuri ya kutaka kumrahisishia maisha rafiki  yake, Kobani Muungwana.  

You are free to download, copy, translate or adapt this story and use the illustrations as long as you attribute in the following way:  Theuri amwokoa Kobani!  Author - Cornelius Gulere  Translation - Ursula Nafula  Illustration - Catherine Groenewald  Language - Kiswahili  Level - Read aloud  Â© African Storybook Initiative, 2017  Creative Commons: Attribution 4.0  Source www.africanstorybook.org  Original source www.ugcla.org 

Question: Ni nani aliyemkaribisha Kobani waliposhuka sokoni
Answer: Chifu wa kijiji